Papersnake/gushiwen huggingface dataset:
涉世
许月卿（宋代）

涉世如溪谷，只宜在浅处。
一生如一日，未暮早归去。
君不见伟哉男子韩淮阴，往往正坐涉世深。
功成身退岂不好，当时何事归不早。
人生少年须立事，生我不应负天地。
了却君王事便休，去时莫待雨淋头。
如今版图半烟雾，眼看流离无限子。
取将旧物还君王，襁褓赤子寝之床。
青天白日正亭午，归去弹琴鹤对舞。
静与贤传不□□，春风吹袂浴沂天。
与苏卢二员外期游方丈寺而苏不至，因有是作
王维（唐代）

共仰头陀行，能忘世谛情。回看双凤阙，相去一牛鸣。

法向空林说，心随宝地平。手巾花氎净，香帔稻畦成。

闻道邀同舍，相期宿化城。安知不来往，翻得似无生。
秋兴赋
潘岳（魏晋）

晋十有四年，余春秋三十有二，始见二毛。以太尉掾兼虎贲中郎将，寓直于散骑之省。高阁连云，阳景罕曜，珥蝉冕而袭纨绮之士，此焉游处。仆野人也，偃息不过茅屋茂林之下，谈话不过农夫田父之客。摄官承乏，猥厕朝列，夙兴晏寝，匪遑卮宁，譬犹池鱼笼鸟，有江湖山薮之思。于是染翰操纸，慨然而赋。于时秋也，故以“秋兴”命篇。其辞曰：

四时忽其代序兮，万物纷以回薄。览花莳之时育兮，察盛衰之所托。感冬索而春敷兮，嗟夏茂而秋落。虽末士之荣悴兮，伊人情之美恶。善乎宋玉之言曰：“悲哉，秋之为气也！萧瑟兮草木摇落而变衰，憀栗兮若在远行，登山临水送将归”。夫送归怀慕徒之恋兮，远行有羁旅之愤。临川感流以叹逝兮，登山怀远而悼近。彼四戚之疚心兮，遭一涂而难忍。嗟秋日之可哀兮，谅无愁而不尽。

野有归燕，隰有翔隼。游氛朝兴，槁叶夕殒。于是乃屏轻箑，释纤絺，藉莞箬，御袷衣。庭树槭以洒落兮，劲风戾而吹帷。蝉嘒嘒而寒吟兮，雁飘飘而南飞。天晃朗以弥高兮，日悠阳而浸微。何微阳之短晷，觉凉夜之方永。月朣胧以含光兮，露凄清以凝冷。熠耀粲于阶闼兮，蟋蟀鸣乎轩屏。听离鸿之晨吟兮，望流火之余景。宵耿介而不寐兮，独辗转于华省。悟时岁之遒尽兮，慨伏首而自省。斑鬓髟以承弁兮，素发飒以垂领。仰群俊之逸轨兮，攀云汉以游骋。登春台之熙熙兮，珥金貂之炯炯。苟趣舍之殊涂兮，庸讵识其躁静。

闻至人之休风兮，齐天地于一指。彼知安而忘危兮，故出生而入死。行投趾于容迹兮，殆不践而获底。阙侧足以及泉兮，虽猴猿而不履。龟祀骨于宗祧兮，思反身于绿水。且敛衽以归来兮，忽投绂以高厉。耕东皋之沃壤兮，输黍稷之余税。泉涌湍于石间兮，菊扬芳于崖澨。澡秋水之涓涓兮，玩游鲦之澼澼。逍遥乎山川之阿，放旷乎人间之世。悠哉游哉，聊以卒岁。
濠梁凯歌
胡榘（宋代）

春残天气何佳哉，捷书夜自濠梁来。
将军生擒伪驸马，虏兵十万冰山摧。
何物轻獧挑胡羯，万里烟尘暗边徼。
边臣玩寇不却攘，三月淮堧惊蹀血。
庙谟密遣山东兵，李将军者推忠精。
铁鎗匹马首破阵，暗呜叱咤风云生。
摧杀群妖天与力，虏丑成擒不容逸。
失声走透虏鼓搥，犹截腾骧三百匹。
防围健使催赐金，曹家庄畔杀胡林。
游魂欲反定悬胆，将军岂知关塞深。
君不见往日蕲王邀兀朮，围合狐跳追不得。
夫人明日拜函封，乞罪将军纵狂逸。
岂知李侯心胆粗，捕缚猘子才须臾。
金牛走敌猛将有，沔州斩贼儒生无。
宗社威灵人制胜，养锐图全无轻进。
会须入汴缚酆王，笳鼓归来取金印。
忆江南 寒月四首 二
王夫之（明代）

寒月迥，凝望属天涯。剑吐蓉光三尺冷，弓垂蟾影半轮斜。

豪气动悲笳。

回首处，幂历杳平沙。雪窖遥天迷雁宇，琼楼暗影奈妖蟆。

双鬓冷霜华。
病鹤
项斯（唐代）

青云有意力犹微，岂料低回得所依。幸念翅因风雨困，

岂教身陷稻粱肥。曾游碧落宁无侣，见有清池不忍飞。

纵使他年引仙驾，主人恩在亦应归。
梅花集句 其一四三
李龏（金朝）

雪里开花却是迟，羞归应为负花期。即今耆旧无新语，独立苍茫自咏诗。
身老
释文珦（宋代）

身老心仍懒，深栖乐此园。
饮冰难变节，卧雪不开门。
八尺藜床輭，三重纸被温。
伤怀惟一事，冻破石陶尊。
猛虎
王令（宋代）

猛虎出白日，其欲未易量。
人人有怒心，常惧不敢戕。
壮士独何有，忿气裂怒肠。
脱身拔剑去，奋跃如惊翔。
虽挟必胜术，岂无邂逅伤。
虎不食壮士，壮士自虎当。
意贪众人完，岂暇为躯防。
虎死众人惠，虎存忧一乡。
果哉彼丈夫，赖有一剑将。
使其无所操，未免伏道旁。
有剑不刺虎，为谋信非臧。
无剑徒虎争，虽勇适为狂。
利剑亦可嗟，人有我独亡。
日暮南山阿，直道何可望。
一虎固已尔，况复千豺狼。
晨起行园治蔬
施渐（明代）

处疴情方愆，览籍亦棼结。
止迹丘樊间，喜与荷锄列。
晨星沐未遑，周葺幸余力。
夙英始敛华，密露若莹雪。
螽趯感离歌，祼鸣及豳月。
萋萋瓜畔空，厌厌豆畦歇。
观化有消虚，征情既伸屈。
庶几东陵隐，岂伊公仪哲。
永此藿食资，耕凿藏吾劣。
题巫山园
贺铸（宋代）

巫山彼美神，秀色发朝云。
绚丽不可挹，飘飖去无痕。
楚萝一夕后，苍山秋复春。
目断肠亦断，往来今古人。
擬白乐天诗
晃逈（宋代）

心不择时息，书不择时观。
达理意无碍，豁如天地宽。
赠郭季鹰
李白（唐代）

河东郭有道，于世若浮云。
盛德无我位，清光独映君。
耻将鸡并食，长与凤为群。
一击九千仞，相期凌紫氛。
泰伯墓
顾景文（清代）

皇山断矗丰碑卧，再拜重寻古棘门。岂有衣冠藏冥漠，尚余弓剑禅乾坤。

天空祀庙蛟龙入，岁晚郊原雨露繁。陵寝只今俱寂寞，一杯谁并让王尊。
和应之永日
张耒（宋代）

多病倦烦暑，幸兹山水幽。
惜芳悲鷤{右封去寸左鸟}，占雨听鸣鸠。
池影澄当户，山阴暮转楼。
黄昏萤点点，秋信与堪愁。
九月十有四日孤游花下悠然成咏效陶体
李锴（清代）

风静川无云，天地呈清秋。清秋此佳日，抱景成孤游。

林亭鸟雀喧，物类各有求。得失遗外役，耳目易以酬。

晚花散疏香，遂为静者收。山空白日下，此意常悠悠。
韶州秩满至清源道中闻子庠倒磻俱登第又题客
张牧（宋代）

道路已三月，山川犹昔年。
绣花红委地，刺水绿平田。
生计付身外，儿曹慰眼前。
愈知贫有味，无梦到愁边。
江上歌送罗台山归江右
任兆麟（清代）

君住浙江南，君来浙江北。吹篪久作吴门客，君今飘然向南归。

目送孤鸿江上飞，孤鸿影落秋江冷，去去烟波买钓艇。
六雪诗用前韵寓六字
项安世（宋代）

点点多难赛，蚩蚩势欲平。
群排风鷁退，深掩烛龙生。
乡混群庬吠，军喧乱鹜声。
光阴乘岁暑，威令极施行。
偈颂一百四十一首 其四十七
释师范（宋代）

方交正月一，又过了五日。世事冗如麻，光阴劈箭急。
阳羡杂咏十九首 含桃圃
陆希声（唐代）

小圃初晴风露光，含桃花发满山香。看花对酒心无事，倍觉春来白日长。
寻僧
赵嘏（唐代）

斜日横窗起暗尘，水边门户闭闲春。

千竿竹里花枝动，只道无人似有人。
咏月追和韩昌黎韵
刘黻（宋代）

初秋十五夕，皓月来沧溟。
白鹭与共色，乌鹊能践灵。
逢掖觅桂荫，孩提窥兔形，
凉气净余暑，浮光滑青冥。
列宿各韬彩，腐草休衒萤。
浩荡灵槎泛，莹洁仙掌冷。
门静送佳客，窗虚照郡经。
佛阁高低见，谯更远近聆。
竹风摇琐碎，花影列娉婷。
静坐禅安室，閒行诗绕庭。
银河占米价，璇象认文星。
何处笛传浦，谁家酒散亭。
深闺悲蟋蟀，逆旅愬蓬萍。
水阔平连素，山低远抹青。
有心齐肘腋，无计得轮停。
八蜡神司社，方诸溜纳瓶。
鱼翻波可乐，禽警露频听。
历历天疑近，沈沈夜不扃。
广寒非寂寞，沙界遍辉荧。
盈阙天之量，尧阶任落蓂。
变欧阳子秋声
吴泳（宋代）

银河耿高树，璧月流中庭。
有声西南来，厥闻浩以盈。
或泠泠为风，或殷殷如霆。
元戎啸中军，猛士赴敌营。
但闻人马行，弗省金铁鸣。
天地始气肃，乾坤亦尘清。
岂有一草木，而不知秋声。
泾皋十咏 其十 澄江水
顾书绅（清代）

路经百里入山隈，几度江潮到地来。知是巍科有佳兆，源头活水若为催。
即事十二首 其六
李光（宋代）

客舍生涯自寂寥，秋来仍复雨连宵。前村隐隐人来往，时有篝灯过竹桥。
清明前三日有怀亡友伍光宇无子
陈献章（明代）

先生英骨葬蓬莱，幽思凭高不易裁。荒岁无穷春易老，清明将近雨还来。

皇天自失包胥定，泉坏谁兴伯道哀。寻乐斋前数株树，月明空有鹤飞回。
抵简池呈元质进孺二首
李流谦（宋代）

竹生稚子鹤生雏，重到君家旧隐居。
病后苦无多酌酒，别来唯有自钞书。
身方逐食从飘荡，学久师心恐阔疎。
惭愧故人想念意，欲行为我少踌躇。
题沈天趣梅花禽鸟卷
庄昶（明代）

花鸟閒寻雪半枝，瘦筇拈到酒醒时。莫言无极乾坤妙，只许濂溪一老知。
游金山寺呈茂老
蒲寿宬（宋代）

长江气势何雄雄，波心幻出青莲宫。
江流万古浮不去，疑有根蒂谁能穷。
遡流远见一培塿，传闻壮观疑谈空。
风帆渐迫惊诡异，金碧还绕深蒙茸。
小船破浪与客去，击缆阶石穿玲珑。
门前笔架水面立，波涛日夕相撞舂。
重楼複道费登陟，面面奇怪陟不同。
丹徒西望耸观阁，淮海大块居其东。
倚栏檐外水转窄，飞鸿没处明双瞳。
与僧煮茗话今古，莫穷幻眇窥鸿蒙。
瀛洲方丈在何许，骑牛觅牛休憧憧。
遥指危樯夜泊处，惊飚飘簸如飞蓬。
禅关深闭浪打屋，夜定不动猜游龙。
清游适值九月九，汲泉细摘黄花丛。
水上登高复谁信，证明赖有今远公。
登堂恍惚见坡印，瓣香起敬仙佛踪。
想像形容记言语，涕零心恻生不逢。
未穷清兴下山去，扁舟一瞬在阆风。
作诗聊复纪游迹，来寻此迹何时重。
钓台观新刻范文正碑
朱翌（宋代）

日角曈曈上蔡阳，有星飞去避余光。
东西怵迫谢新进，南北逍余乐故乡。
载刻庙碑求琰琬，一新祠宇照沧浪。
使君着意敦风俗，更作高堂榜卒章。
寄赵菊东山长三首 其一
熊鉌（元代）

男儿贵神交，何必见颜色。大江有佳士，梦寐不可得。

忽来幔亭间，片云不相识。娟娟已在眼，犹此一水隔。
满庭芳 赞重阳真人显异
马钰（金朝）

悯化真人，重阳师父，头头物物皆通。归期预指，语话似心风。果应南京行上，升霞后、教训臧公。岐阳镇，顶冠下界，为我再传功。华亭城西现，救予疾苦，气布身中。在文登云上，显出慈容。县宰尼庞虎见，经顷刻、复返天宫。真实事，古今希罕，自是足人崇。
边词
沈野（明代）

塞上风高猎马稀，天山六月雪花飞。
闺人不解征人苦，直到隆冬始寄衣。
千秋岁
欧阳修（宋代）

罗衫满袖，尽是忆伊泪。残妆粉，余香被。手把金尊酒，未饮先如醉。但向道，厌厌成病皆因你。

离思迢迢远，一似长江水。去不断，来无际。红笺著意写，不尽相思意。为个甚，相思只在心儿里。
昔游诗 其十一
姜夔（宋代）

昔游衡山上，未晓入幽谷。
欲识所坐舆，横版挂两竹。
状如秋千垂，高下不倾覆。
登山九千丈，中道多佛屋。
一峰高一峰，峰峰秀林木。
仰看同来客，木末见冠服。
高台石桥路，寻常云所宿。
下方雷雨时，此上自晴旭。
紫盖何突兀，万里在一目。
馀峰六七十，仅如翠浪矗。
北有嬾瓒岩，大石庇樵牧。
下窥半岩花，杯盂琢红玉，
飞云峰畔过，揽之不盈掬。
祝融最高绝，紫盖不足录。
俯视同仰观，苍苍万形伏。
惟馀岣嵝峰，南睇半空绿。
仿佛认潇湘，向岳流屈曲。
高处惊我魂，幡思宅平陆。
其东有雷穴，灵异谨勿触。
云来绵世界，云去一峰独。
僧窗或留罅，云入不可逐。
绝顶横石渠。仙人有遗躅。
山多金光草，夜半如列烛。
灵药不可寻，吁嗟归太速。
定林
王安石（宋代）

定林青木老参天，横贯东南一道泉。
六月杖藜寻石路，午阴多处弄潺湲。
走笔和张功父玉照堂十绝句 其四
杨万里（宋代）

梅诗脱口已流传，要趁梅前更雪前。唤醒诚斋山里梦，落英如雪枕砖眠。
赠洪觉山方时素归福山五首 其一
湛若水（明代）

行行重行行，行行过峡山。登山望所思，大科霄汉间。

霄汉岂云远，见之在不迁。纷纷怅离别，浩浩元同天。
忆梅和天钧和尚原韵
窦嵋（清代）

相期已是违残腊，雨雪蹉跎又半春。自别清癯池上影，每怀淡远月中神。

迢迢驿路诗难觅，渺渺罗浮梦那真。晨夕巡檐频索笑，却教妒煞住山人。
总统黄公
刘麟瑞（元代）

谁刑白马誓西园，背却宸旒弃塞垣。存孝得名嗟虎噬，郦琼失节效麇奔。

父天母地君知否？婢膝奴颜子勿言。骂不绝声军又散，更无人肯为招魂。
送李溉之得请还济南
宋褧（元代）

髫龀客江汉，早闻高士名。玉居玉沙县，我在渚宫城。

弱小知慕玉，不得觌玉面。道路播词章，庸俗矜俊彦。

骐骥厌庭户，鸾凤悲草莱。英标出世表，去去黄金台。

风尘绮陌深，烟雾玉堂窅。浩歌香炉峰，巢云寄木杪。

朝辞九华顶，暮宿黄鹤楼。纶巾紫凤褐，欲去仍或留。

朅来重翱翔，五十霜鬓秋。瀛洲列群仙，蓬山撷兰芷。

一登銮坡峻，再陟阿阁崇。牙符杂珂佩，通籍金闺中。

谒帝兴圣宫，回车历城道。矫首凌天风，振衣下瑶岛。

东望华不注，烟霞齐鲁郊。言归理松楸，啸傲依堂坳。

缅想共玉游，不得恒聚首。叩首屡投刺，尘鞅阻文酒。

雨濯野山色，晴飞溪柳花。明发遂长往，怜玉离思赊。

云汉耀奎文，长庚丽其下。天书行召还，岂是栖栖者。
偈颂一百三十三首 其四十一
释居简（宋代）

三月十五，落花飞絮。业识茫茫，无本可据。把得定，作得主。

伶俐衲僧，不恁么去。
又泛西溪诗十首 其一
刘跂（宋代）

溪小才容舴艋舟，一樽聊复寄春流。纵横不用施篙棹，自在教随水上鸥。
悟黄粱 本名燕归梁
马钰（金朝）

词名本是燕归梁。无理趣，忒寻常。马风思忆祖纯阳。故更易，悟黄粱。百年一梦暂时光。如省悟，弃家乡。常清常净处真常。累功行，赴蓬
依韵和永叔久在病告近方赴直道怀见寄二章
梅尧臣（宋代）

浴堂深殿近皇居，秋夕词臣直宿初。
宫女穿针争落月，官奴持独看残书。
万家乞巧心无尽，斜汉飞光望有余。
枕上江山梦犹熟，五更风雨过帘疏。
答杨教见和
王质（宋代）

饭鼓逢逢睡起时，先生弟子总关扉。不妨堂下轻骑马，切莫江头浪典衣。

且对灯花随雨落，任从苜蓿列盘稀。杜陵郑老襟期在，今昨那能定是非。
浪淘沙·其三
刘禹锡（唐代）

汴水东流虎眼文，清淮晓色鸭头春。
君看渡口淘沙处，渡却人间多少人。
旱
刘黻（宋代）

一雨连三月，当秋乃亢晴。
不知老天意，何忍悮民生。
川竭无云起，山凉有月明。
忧时心欲折，空听海鱓声。
续琴操哀江南 我操南音四之三
谢翱（宋代）

我操南音，爰■我酒。风摧我裳，冰裂我手。薄送于野，曷云同归。

自贻伊阻，不得奋飞。持此盈觞，化为别泪。昔也姬姜，今焉憔悴。

山高水远，无相见时。各保玉体，将死为期。
次韵申伯上杭道中见示二首 其二
李纲（宋代）

相逢闽岭得同行，秋早凄然风露清。蝉曳残声吟翳荟，泉飞小露落峥嵘。

浓云林表千峰立，细路山腰一线横。坎止川流任天运，未应萍梗叹劳生。
蒙预忏直疏诗
萧纲（南北朝）

皇情矜幻俗，圣德悯重昏。制书开摄受，丝纶广慧门。

时英满君囿，法侣盛天园。俱销五道缚，共荡四生怨。

三修祛爱马，六念静心猿。庭深林彩艳，地寂鸟声喧。

上风吹法鼓，垂铃鸣昼轩。新梅含未发，落桂聚还翻。

早烟藏石磴，寒潮浸水门。一朝蒙善诱，方愿遣笼樊。
春晚村居
陆游（宋代）

一事元无可得忙？悠然半醉倚胡床。
牡丹枝上青春老，燕子声中白日长。
身世已如风六鷁，文章仍似闰黄杨。
太平有象无人识，南陌东阡捣辄香。
题从子伦画山水
于立（元代）

我本山中人，颇有爱山癖。何人写秋山，秀色如可食。

天河露下秋汉白，挹露磨空洗秋色。炯如洞庭水浸青芙蓉，倒影天光湛空碧。

又如飞龙天外来，鳞鬣森森插霜戟。远屿瀰茫隔烟浦，冷云湿翠愁痕古。

便从海上访三山，又恐征帆迷处所。若耶溪，在何处，归去来，山中住。

道逢仙人紫绮冠，指点丹崖是征路。寄书松竹问平安，莫嫌老子来迟暮。
远安山行
田登（明代）

荆门复西下，山僻水声幽。民屋云中结，泉声石上流。

农桑春不扰，鸡犬夜忘忧。却忆观风日，庚辰岁暮秋。
春晴小园偶步
刘敞（宋代）

弱弱纤纤柳，朱朱白白花。春风最无赖，客鬓亦空华。

草色明深径，泉声落浅沙。江枫千里思，醉眼向天涯。
夜召明卿报言病目畏灯火走笔戏简二绝 其一
宗臣（明代）

秋云落尽潇湘曲，更有何人抱寒玉。堂前银烛岂黄尘，相逢不肯开君目。
咏雪用滕字韵
吕徽之（宋代）

天上九龙施法水，人间二鼠齿枯藤。
鹜鹅声乱功收蔡，蝴蝶飞来妙过滕。
次木
许及之（宋代）

格韵评量故是梅，采薪丛里冻花开。蜂衙不逐飘零尽，真似天工蜡缀来。
次韵辂氏东亭书事四首 其三
刘摰（宋代）

朝夕此疏傲，东亭无我嘲。并城田鼓作，邻寺食鱼敲。

树密日先暝，竹长云可捎。远书惟雁足，小隐是鸠巢。

茶忆新团碾，琴翻旧谱钞。怼时常笑屈，投间实惭庖。

霜雪期松柏，风云富草茅。周郎晚菘近，有以代嘉殽。
惜红衣 八月十二夜，陶谷程夫人赠荷。
苏穆（清代）

寂寂宵分，团团月午，一天云散。送得香来，刚离谢池畔。

红衣翠盖，应替却、悲秋一半。银汉。诉与姮娥，比天涯还远。

西风惹袖，金粟铺阶，佳人笑相玩。莲舟才系，忘了采莲伴。

目断故山归路，一定有人凄怨。但胆瓶深护，莫把绣帘轻卷。
小斋四花·水仙
仇远（元代）

翠翘玉搔头，湘妃赴蓬岛。
如何谱骚人，不收此香草。
獭皮褥
陈古春（元代）

赖侯失国毛嫱老，莲叶裳衣为谁好。曲阿湖上采菱舟，溅血沦精哭秋媪。

祭鱼永谢菰蒲春，去作香魂荐寝裀。绿云四面裁如意，毳影当中吹暖尘。

玉指象床聊岁晚，绝胜会死龟兹板。闻道惊鳞胆尚寒，莫教展放芙蓉馆。

流苏帐里佳人语，卷却龙须偏爱汝。梦中若更讼羸骚，肠断蘼芜楚天雨。
再和林宝文三绝
王炎（宋代）

阳开阴阖四时更，谁解均调玉煜明。
画戟香中沛恩泽，祥风甘雨自流行。
南乡子（送朱元晦行，张钦夫、邢少连同集张孝祥）
张孝祥（宋代）

江上送归船。风雨排空浪拍天。赖有清尊浇别恨，凄然。宝蜡烧花看吸川。

楚舞对湘弦。暖响围春锦帐毡。坐上定知无俗客，俱贤。便是朱张与少连。
传胡报二十韵
徐玑（宋代）

胡虏无仁义，兴衰匪百年。
如何凭气力，久欲靖中边。
异类依天角，黄头住海輭。
愚堪呼鹿豕，健母学鹰鹯。
猰狄时方惫，燕云耗颇传。
奸臣贫拓境，黠计落空拳。
氈毳分伊水，旌旗湿汴川。
莺花春自老，风雨夜相连。
文物东南盛，舟车蜀广聊。
规模垂翼翼，鼎石赖乾乾。
五福祥光近，千龄厚泽绵。
雨晴均化日，丰穰庆秋田。
食兽闻相{左口右巫}，干戈斗欲缠。
瓜分争块壤，鼎沸逐埃涓。
亡北惟堪伺，良图盍自坚。
藩篱兼谨守，阃外勿轻捐。
晋赵非殊异，山河本浑全。
人心方激切，天道有回旋。
王佐存诸葛，中兴仰孝宣。
何当渭桥下，拱揖看骈阗。
代书示逸二首
赵蕃（宋代）

别日才留两月粮，况经裘葛变炎凉。
未知别后端何似，不见寄来书一行。
武陵胜集得春字
白珽（元代）

今日知何日，谈诗得伟人。闭门方掩雪，老砚自回春。

湖海清尊乐，乾坤白屋贫。时时看云色，吹落紫纶巾。
送史馆唐祠部
司马光（宋代）

豪杰争唐鹿，江南号富强。明时虽混一，馀俗尚彫伤。

税版诛求急，词曹牒诉忙。皇心悯颓弊，使节付才良。

贫吏先投绂，奸民尽越乡。闾阎无插笔，田亩有栖粮。

汉阁归期阔，隋河去驿长。风高片帆疾，钲鼓入秋光。
赠胡大夫
徐积（宋代）

好读奇书好运筹，横刀常赋玉关秋。铜符正选千兵守，金印犹关万户侯。

艗趁潮来家易到，龙投池上剑难求。应须读尽平蛮策，二广封疆近吉州。
送仲弥性赴蕲水
李洪（宋代）

中兴岳牧任词人，分虎初班楚泽春。
四纪才名文价重，一麾江海玺书新。
眷深丹扆虚前席，祖意黄梅试问津。
报政宁需外庸讫，遄归清禁掌丝纶。
查元章自成都走书至江陵并贶蜀笺附子
王十朋（宋代）

芝兰道山旧，邂逅夔江边。会合止半载，别离又经年。

君犹滞使轺，我忽移霅川。东归不及见，西望心悠然。

尺书走健卒，追上江陵船。慇勤赠远意，药百纸以千。

我老苦多病，得药年可延。静思苦口味，奚止沉疴痊。

但非造楼手，误辱文房笺。待将君诗文，传写千万篇。

书言作二记，付与夔人镌。捍波记修垒，济渴记义泉。

深惭郡政谬，滥托雄文传。君才高辈流，君誉蔼民编。

雅志在活人，何心肯流钱。当宁正念贾，诸公咸荐贤。

定归玉笋班，慷慨旒扆前。所陈必尧舜，那肯谈武宣。

早趣舍人装，行著祖生鞭。我冠傥未挂，苕溪迟言旋。
代简寄谢友人
戴炳（宋代）

经年未复寄来书，索我形骸莫太疏。鲍叔相知应似旧，嵇康习懒苦难除。

白头阅世梅花老，青眼看人柳色舒。春月正圆春水滑，何须雪夜扣吾庐。
姑苏杂咏 临顿里（十首）
高启（明代）

茶租催未得，菊饵服还能。
行古时人笑，文工造化憎。
贫留渔艇载，老谢鹤书征。
谁识先生乐，悠然卧枕肱。
八月九日醉书 其二
程敏政（明代）

蟋蟀声残夜未央，醉怜明月绕虚廊。呼童整顿庭前竹，莫共青青蔓草长。
周元仲将出山有愁别园林后夜春之句因作此诗
刘子翚（宋代）

山馆春来特地幽，岸巾何日不同游。
花随石壁高低发，水绕茅同左右流。
叵我三杯真性适，咍台一枕万缘休。
山中乐事端如许，为底周郎不肯留。
和刘安世园居六首 其六
黎遂球（明代）

乌衣原旧宅，玉树有馀欢。点火分藜杖，传家笑竹冠。

山人招隐便，渔子认津难。迟我窥鸿宝，诗成即互看。
念奴娇
佚名（宋代）

玲珑枝枝，斗妆金粟。
枕上有感呈吕子约
袁燮（宋代）

俗学浅无源，涧谷才咫尺。
志士务广深，沧溟渺难测。
俗子一作吏，书几尘土积。
志士虽涖官，群书玩无斁。
废书固俗子，既俗又奚责。
嗜书苟不已，无乃旷厥职。
臧谷均亡羊，孰为失与得。
古人有大端，后学宜取则。
有余不可尽，不足在所益。
努力求至当，毋蹈一偏失。
出山二首 其一
陈与义（宋代）

阴岩不知晴，路转见朝日。独行修竹尽，石崖千丈碧。
春日即事
俞桂（宋代）

春入侯家春事深，日长庭院又沉沉。
客中不耐如丝雨，搅起思家寸寸心。
秋日赠少芝还维扬
欧大章（明代）

驱车重到广陵城，莫道江南尚请兵。遥想隋堤杨柳色，微风披拂似相迎。
迎风馆
耶律铸（宋代）

涤暑迎风馆，雄风袭玉扉。云开天乙网，霞捲羽人衣。

倒景摇清禁，飞烟拥翠微。泛阑将转急，须更入罗帷。
醉歌
温庭筠（唐代）

檐柳初黄燕新乳，晓碧芊绵过微雨。树色深含台榭情，

莺声巧作烟花主。锦袍公子陈杯觞，拨醅百瓮春酒香。

入门下马问谁在，降阶握手登华堂。临邛美人连山眉，

低抱琵琶含怨思。朔风绕指我先笑，明月入怀君自知。

劝君莫惜金樽酒，年少须臾如覆手。辛勤到老慕箪瓢，

于我悠悠竟何有。洛阳卢仝称文房，妻子脚秃舂黄粮。

阿耋光颜不识字，指麾豪俊如驱羊。天犀压断朱鼹鼠，

瑞锦惊飞金凤凰。其馀岂足沾牙齿，欲用何能报天子。

驽马垂头抢暝尘，骅骝一日行千里。但有沉冥醉客家，

支颐瞪目持流霞。唯恐南国风雨落，碧芜狼藉棠梨花。
君子行
李咸用（唐代）

君子慎所履，小人多所疑。尼甫至圣贤，犹为匡所縻。
佛日东游答欧奏孚陈皖公
陈子升（明代）

西方传佛日，东去访仙山。五十未闻道，江湖稀闭关。

苍烟奔急翼，霁景媚衰颜。君问逢迎意，方将乞大还。
次韵诚斋寒食日雨中游上天竺 其十五
许及之（宋代）

明时与物总为春，乐处陶陶即是真。胜赏不妨閒信马，名园莫问属何人。
一盌泉
张知退（宋代）

泉形如盌水波圆，一勺之多可悟全。
试看灵湫轻洒处，甘霖顷刻遍秦川。
丐外得括苍东归侍次
喻良能（宋代）

十年长客帝王都，五亩田园半欲芜。
乞得此身犹未老，自摇小艇钓平湖。
暮春绝句 其三
张扩（宋代）

背人春日去堂堂，无赖春风有底忙。便好单衣裁白纻，青天露坐试新凉。
畎亩十首 其五
王十朋（宋代）

飞飞古帝魂，哀哀寄春怨。异乡节物新，故国人事变。

诉亡谁肯怜，啼苦血空溅。云安再拜人，伤哉不复见。
赋得寒灰画荻颂吴门姚太史节母
邓云霄（明代）

中宵飞雪暗寒天，三尺遗孤傍膝前。画荻自怜灰有泪，拥炉空叹夜如年。

孀闺字迹龙蛇动，相国文章日月悬。谁道高风杳难继？枫桥人物似螺川。
失调名（送穷鬼词）
巴谈（宋代）

正月月尽夕。芭蕉船一只。灯盏两只明辉辉，内里更有筵席。奉劝郎君小娘子。饱吃莫形迹。每年只有今日日。愿我做来称意。奉劝郎君小娘子。空去送穷鬼。空去送穷鬼。
宫词三十三首 其二十二
曹勋（宋代）

东风拂拂到行朝，剪綵膺时下绛霄。不但剑歌随骑曲，行须仪凤舞云韶。
和伍崧申江楼
岐元（清代）

时雨时晴画本开，风光不厌酒徒来。岳阳楼上梅花笛，习子池边鹦鹉杯。

声重晚钟闻远寺，夜深凉雨长新苔。临江好看东来客，移取芭蕉别院栽。
静夜久坐寄宋尔孚辜端敬
郭之奇（明代）

夜沉敛客绪，息意冥所思。皓月时流照，江水清且瀰。

参差檐外影，兴言故人居。故人今燕北，连镳暂相随。

聚首亦何几，各有民社司。宋子敦其性，辜君迈厥施。

恢恢皆远器，伯仲可同追。久探此心一，应知不世移。

世情竞纷纠，慎处乃得宜。刚柔裁之心，进退观于时。

余亦耽虚白，所砥日孜孜。相望非近小，贡言多切偲。

孤尚如不失，千秋有共期。
人日同弟侄会贾夷叔游射东园和仲冯以退之弄字韵次用
刘攽（宋代）

宦情本羁旅，节物犹戏弄。欻见林下风，初开水滨冻。

登高举遗俗，剪綵随众用。暄和畅四体，杖履率群从。

觞酒从我来，林塘复君共。捷奕判死生，劲弓严纵送。

新荑缀高柳，潜颖发枯葑。天空雁相喜，泉洁鱼始纵。

驰光若漫漫，来事常偬偬。君看飞云阴，既去不可重。
金神夜猎图二首
姜夔（宋代）

后宫婵娟玉女，自鞚八尺飞龙。
两两鸣鞭争导，绿云斜坠春风。
依韵和许待制後园宴宾
梅尧臣（宋代）

春来无处不幽芳，谁复樽前叹异乡。
绕榻绮罗观旧艳，傍池桃杏照新妆。
柳条拂拂牵丝嫩，蕊粉轻轻落酒香。
闻道主公偏爱客，翻思当日醉莎场。
病中二首
李新（宋代）

林间风气杳无踪，欲遣谁人慰病慵。
丐友何颜堪著论，祭拿无泪可沾胸。
不知心逐摇摇旆，反为官怜楚楚松。
最是少眠多念处，暝鸦残月五更钟。
罗汉树
释元肇（宋代）

岭上罗汉树，魁梧迥不群。死心虽灭火，直气尚凌云。

空得浑无物，中能著数君。非同木居士，题号涉功勋。
佛迹石
李穆（唐代）

达摩西归古昔闻，漫疑一足蹑云根。穷探绝顶搜遗迹，净拂苍苔见巨痕。

野寺山藏岚气合，长松风度梵音喧。康州胜概应多览，归向金身得细论。
谒金门
程垓（宋代）

春夜雨。催润柳塘花坞。小院深深门几许。画帘香一缕。

独立晚庭凝伫。细把花枝闲数。燕子不来天欲暮。说愁无处所。
变竹枝词九首之八
贺铸（宋代）

危构压江东，江山形胜雄。
但闻竹枝曲，不见胡床公。
东帅张传之遣人来相致将以七言次韵答之三首
李壁（宋代）

阆风当日奉清樽，犹记银钩酒七言。
别去凄凉浑一梦，只今疎懒且衡门。
已非绝足那希骥，自比游尘或佐鲲。
珍重曲江劳仰止，人间岁晚雪霜繁。
闲居十首
陈造（宋代）

寒食清明一箭过，晚晴庭院绿阴多。
兔葵燕麦易轻脱，红药碧桃须孰何。
又答张君祖诗
康僧渊（魏晋）

遥望华阳岭，紫霄笼三辰。琼岩朗璧室，玉润洒灵津。

丹谷挺樛树，季颖奋晖薪。融飙冲天籁，逸响互相因。

鸾凤翔回仪，虬龙洒飞鳞。中有冲漠士，耽道玩妙均。

高尚凝玄寂，万物息自宾。栖峙游方外，超世绝风尘。

翘想晞眇踪，矫步寻若人。咏啸舍之去，荣丽何足珍。

濯志八解渊，辽朗豁冥神。研几通长妙，遗觉忽忘身。

居士成有党，顾盻非畴亲。借问守常徒，何以知反真。
题冠
周敦颐（宋代）

一日复一日，一杯复一杯。青山无限好，俗客不曾来。

往事已如此，朱颜安在哉。寄语地上客，历乱竟谁催。
寄赵寒泉
吴惟信（宋代）

全家移入山中住，见说经年不到城。闲雅足知空世念，讥弹未必损诗名。

高楼听雨开书坐，幽涧寻春采药行。寺近只容僧问字，松风满屋笑谈清。
杨柳
任希夷（宋代）

嫋嫋吴兴柳满城，春光浓处白苹亭。
平时金缕黄尤浅，看得枝枝叶叶青。
新罗进白鹰
窦巩（唐代）

御马新骑禁苑秋，白鹰来自海东头。

汉皇无事须游猎，雪乱争飞锦臂鞲。
病中遣怀六首 其一
陆游（宋代）

人生长短无百岁，八十五年行九分。堪笑痴翁作黠计，欲将绳子系浮云。
小疾偶书
陆游（宋代）

书生本愿致时康，自怪秋来疾在床。
胸次岂无医国策，囊中幸有活人方。
但知元气为根本，正使长生亦秕糠。
竖子何劳一除扫，区区犹欲恃膏肓。
晓巡北圃七绝
白玉蟾（宋代）

非云为侣更无人，独倚雕墙诗思冥。
日色淡红烟色紫，山光浓绿水光青。
送游尧臣归闽六首 其六
王炎（宋代）

松楸不扫洒，吾甚思江东。七闽在其南，云间无去鸿。

关山共明月，何时一尊同。小游忘年友，努力翰墨中。

铸金作龙渊，世岂无国工。
春怀示邻里
陈师道（宋代）

断墙著雨蜗成字，老屋无僧燕作家。剩欲出门追语笑，却嫌归鬓著尘沙。

风翻蛛网开三面，雷动蜂窠趁两衙。屡失南邻春事约，只今容有未开花。
大水
白居易（唐代）

浔阳郊郭间，大水岁一至。闾阎半飘荡，城堞多倾坠。

苍茫生海色，渺漫连空翠。风卷白波翻，日煎红浪沸。

工商彻屋去，牛马登山避。况当率税时，颇害农桑事。

独有佣舟子，鼓枻生意气。不知万人灾，自觅锥刀利。

吾无奈尔何，尔非久得志。九月霜降后，水涸为平地。
和葺芷雪韵
郑清之（宋代）

夸父逐日有余力，驱万白{鲵鱼换虫}飞练织。
连天照耀作夜明，涌池培堆惊壤息。
竹高已学枪头势，梅近犹能半面识。
坡翁笑效六一体，八章联翩韵声色。
麻衣忽见蜉蝣阵，砚池观鱼来紫石。
郑谷祗解瘦寒句，江上渔蓑正披得。
何如囊锦生谷纹，兔园老笔阳春墨。
怀华顶道人
齐己（唐代）

华顶星边出，真宜上士家。无人触床榻，满屋贮烟霞。

坐卧临天井，晴明见海涯。禅馀石桥去，屐齿印松花。
罗江
范成大（宋代）

岭北初程分外贪，惊心犹自怯晴岚。
如何花木湘江上，也有黄茅似岭南。
竞渡櫂歌
黄公绍（唐代）

贺灵鼍，贺灵鼍，
几年翠舞与珠歌。看到日斜犹未足，
涌金门外涌金波。
全州礲岩
陈岘（宋代）

泉流萦带戛冰玉，石壁深窈寒侵衣。
开凿应劳造化力，窟宅如待灵仙归。
横塘夜泊
释宗渭（清代）

偶为看山出，孤舟向晚亭。
野梅含水白，渔火逗烟青。
寒屿融残雪，春潭浴乱星。
何人吹铁笛，清响破空冥？
郊庙朝会歌辞方皇乐歌
佚名（隋代）

修理方丘，吉蠲是宜。
笾豆静嘉，登于有司。
芬芬声香，来享来盏。
郊行将终，声歌和之。
秋末江行
贯休（唐代）

四顾木落尽，扁舟增所思。云冲远烧出，帆转大荒迟。

天际霜雪作，水边蒿艾衰。断猿不堪听，一听亦同悲。
发雷阳有司供张日侈赋此志愧
王弘诲（明代）

翩翩车骑拥云从，负弩临邛令踰恭。语燕啼莺春宛转，红亭绿柳气蒙茸。

千家涑水看司马，三顾南阳想卧龙。矫首当年惭父老，行藏何处定孤踪。
东风第一枝·赠女士袁寒篁
黄之隽（清代）

砑粉笺光，簪花字楷，绿窗咏惯飞絮。向传綵笔徵君，最赏翠闺飞女。

冰心兰欬，为唐勒、梅花题句。便费却、子建吟毫，江上和填金缕。

曾话向、凤池夜雨。想读遍、苧城春树。故乡老去归来，待拾断纨片羽。

采风名媛，厌脂黛、香奁陈语。愿手浣、清露蔷薇，细写谢庭新著。
游金庭观
李太澄（宋代）

步步溪山转几重，五云深处敞琳宫。
峰慈秀拥神仙门，门径清琳世俗风。
尽静棋声深院裹，月明琴弄夜堂中。
丹成仙子琳馀事，祗待蟠桃信息通。
凤城秋夜柬陈士鹄郡丞
潘光统（明代）

摇落离群思不胜，美人遥隔暮云层。梦回双杵孤城月，愁入寒窗独夜灯。

黄菊秋深应送酒，白莲何处共寻僧。龙山此日重阳近，杖屦从君更一登。
寄范七平凉有一优者颇相似每见即与从容聊遣吾思之不能已也
李之仪（宋代）

吾友范君谊，宛似丘迟诗。点缀花映草，草长莺乱飞。

咏诗知吾花，因花想其诗。不知胸中宽，西域方鞭笞。

昔为守禦策，坚壁不容锥。今作进讨计，万里入鼓鼙。

相从惜日短，既别恨见迟。虽无老成花，彷佛颊赪儿。

每见挽手语，问我将何为。我非浊子者，我友实似之。

典刑不可见，况复堂上奇。边城气候晚，四月犹夹衣。

青灯照冷坐，素目披重帷。孤怀苦萧屑，花事终难期。

何当命典刑，一笑相淋漓。
题三笑图
王世贞（明代）

远公白莲社，郁若人天师。破戒饮陶令，违誓过虎溪。

远方一大笑，陶意竟攒眉。乃知病维摩，不受弥勒窥。

何物陆道士，千载亦传疑。
苏幕幕（客中独坐。）
柴元彪（宋代）

晚晴初，斜照里。远水连天，天外帆千里。百尺高楼谁独倚。滴落梧桐，一片相思泪。

马又嘶，风又起。断续寒砧，又送黄昏至。明月照人人不睡。愁雁声声，更切愁人耳。
同叔易于观我斋分韵得自字
陈与义（宋代）

小草浪出山，大隐乃居市。
功名一画饼，甚矣痴儿计。
倾身犯火宅，顾自以为戏。
汗颜逢冰子，更复问奚自。
三肃斋中人，本是青云器。
虽然山上山，政尔吏非吏。
肃肃窗前竹，见引著胜地。
世间剧寒暑，了不受荣悴。
门前剥啄客，欲问观我意。
但持邯郸枕，赠我一觉睡。
张老子出田所
刘敞（宋代）

鲁人有林类，底春独被裘。沿畦拾遗穗，带索仍长讴。

知命忘其老，乐天固不忧。既惊端木赐，复感东家丘。

夫翁何为者，岁暮亦远游。北风吹白发，萧飒田陇头。

此意如昔贤，世人知尔不。
燕堂东偏一室颇深暖尽日率困於吏牍比夜乃得
陆游（宋代）

衮衮流年往，匆匆短景过。
帘深上灯早，地窄贮香多。
书尽还重读，诗成更自哦。
向令无此处，将奈旅愁何！
次韵和脱因宗道感兴三首 其一
刘基（明代）

索居守贞素，久巳忘世机。晨兴夕还寐，不知时节违。

庭前有芳夕，宿昔容颜非。巢鸟去安之，寒蝉鸣亦稀。

居人歌北风，客子叹无衣。浮云结阴翳，白日少光辉。

鸿雁号南翔，蟋蟀在中闱。荣华如流水，一往何当归。
赐齐州李希遇诗
吕岩（唐代）

少饮欺心酒，休贪不义财。福因慈善得，祸向巧奸来。
宫词
杨皇后（宋代）

一帘小雨怯春寒，禦深沉白昼闲。
满地落红花不扫，黄鹂枝上语绵蛮。
再用彝公长老韵赠嗣宗教授
喻良能（宋代）

居易青衫旧，安仁素发新。
愁思中酒圣，贫忍论钱神。
白也诗谁敌，潮乎笔更亲。
生辰宿南斗，同是数奇人。
采桑子慢 赠旧时歌者
俞樾（清代）

徐娘半老，云鬓风鬟憔悴。尚凭仗春风弦索，小作生涯。

见说当年，艳名传播满苏台。灯船虎阜，香车鹤市，第一金钗。

往事已非，盛年难再，摇落堪哀。问何处、枇杷门巷，杨柳楼台，我亦飘零。

酒边清泪不胜揩。美人迟暮，英雄老去，一样情怀。
夏仲同何旦兼同年饮顾公纶父母舟中夜话 其二
梁朝钟（清代）

夏云晴树暗江花，海甸丰林入暮鸦。烛近大官千日酒，潮平桑土万人家。

星移玉尺依铜柱，虫就银灯护碧纱。子夜莫愁归道杳，平津只在水西涯。
天仙子·危楼十二阑干曲
佚名（宋代）

危楼十二阑干曲，望不尽、愁不尽。
寿定叟弟
张栻（宋代）

堂堂自昔源流远，衮衮方来事业长。
驷马安车遵大道，正须缓辔不须忙。
都下次韵酬松阳叶叔文
项安世（宋代）

君不见昆冈烈焰燔苍穹，中有一气亘天如白虹。

又不见徂徕之山十丈雪，但见磊块硉兀错立于其中。

从来人事看晚岁，不与儿童争此世。五金流处要璠玙，万木枯时待松桂。

我家松源妙人物，水怪山奇古仙窟。山含水气生万嘉，水抱山形成百折。

卯山先生山水郎，呼吸水怪含山光。栽梅不入积李候，植蕙自爱深林芳。

笔端风月三千首，血指前头甘袖手。腹中文字五千卷，白眼旁边不开口。

流泉百尺松风凉，玉琴一曲自琅琅。三间茅屋夜有光，直入斗牛何煌煌。

万钟嵯峨剑头米，九州几何太仓秕。得钱嫁女吾事了，归向空山教儿子。

此时方帽一先生，野老相过无姓名。草间泥饮同一醉，醉里小诗还自成。

竹杖山边行翠围，松舟水上眠风漪。山行水宿似有道，或者疑是唐天师。

古来艺达非道许，道在回愚与参鲁。战于蛮触焉得刚，落尽皮毛吾甚武。

复雷有象地中藏，丰屋无人天际翔。舍梧养樲师也贱，有芸无揠农之良。

徐行周视故无遗，大道不劳私智窥。堂堂夏屋忍空旷，扰扰利场同絷维。

我生有志今十龄，黎黄求友昼夜鸣。迩来渐觉前路阔，旋叫魂魄还精营。

羡君金玉好弟昆，况有百年闾里恩。浮名于世已无欲，此事向我当深论。

九重城里得斯人，一笑洗尽衣中尘。路傍看者谁解此，请君持问无名君。
林通判
项安世（宋代）

东里相君新说似，茶陵军使美无穷。
谁知楚户南公口，更说沂康别驾功。
人借一凉鏖铄石，天开四荚照垂蓬。
不争玉女秋期日，自醉金公生数中。
又题梅窗玩易图
蓝仁（明代）

三绝韦编一洗心，碧窗风露静沉沉。寒灰自画周天卦，月上梅梢夜已深。
送严心传
陈著（宋代）

贤哉昔鲁山，心地出芝兰。不负义方教，相传本色官。

三年脚根正，万里路头宽。须信功名事，要教人耐看。
惠帝
郭之奇（明代）

曹参守法依醇斝，惠帝荒淫何事者。三年不改父之臣，此日惊心泪盈把。

为太后子不可为，安能为君治天下。四皓虽教羽翼成，一相虚劳贵彊假。

可怜鸩酒未堪同，漫忆楚歌为若写。渭北衣冠原庙留，厕中人彘空瘖哑。

子房忽漫从赤松，王陵有待争白马。悲酣七载自伤情，至性千秋斯亦寡。

君不见侧室之子继前踪，二人宁岂不相容。一样仁心一样穷，斗粟难舂布莫缝。
赠遇公上人
王之道（宋代）

卧云衣服半斓斑，吴越烟萝旧往还。
几度看涛罗刹石，经年寻药武夷山。
剃髭刃涩秋窗冷，补衲灯微衣榻閒。
应笑劳生苦多事，槐花时节入秦关。
听琴
黄庚（元代）

一曲猗兰按玉徽，高山流水少知。
纷纷耳听非心听，安得人间有子期。
壕林
韩琦（宋代）

鹿角科民岁甚劳，故栽榆柳匝城壕。骈枝岂下笓篱密，耸干将凌埤堄高。

捍蔽莫先轻枳棘，森严无日挺干旄。霜斤谨勿窥微利，惜取金汤四面牢。
扫花游 花朝微雪，和梦窗
朱祖谋（清代）

罨空淡色，黯杏叶河梁，燕风微峭。冻波乍袅。卷愁心似惜，乱沙鸥老。

觑冷春红，细踏瑶光镜晓。唤吴棹。怕幽约五湖，花梦稀到。

楼观还缥缈。是乱蜃飘寒，碎玉凝照。度春草草。被琼妃断却，翠温帘窈。

倦笛飞梅，怨咽江城变调。柳绵早。误东园、凤靴人扫。
病小减复作三首 其三
陆游（宋代）

晨粥半茶碗，秋衣一布裘。酒惟诗里见，山向梦中游。

卜繇儿能测，药方僧为求。重阳无半月，尚泥菊花不。
戴帅初九日无憀以满城风雨近重阳为韵七首袖而示余因次其韵 其四
陈著（宋代）

吾发白且老，面目又尘土。流落如秋娘，无复画眉妒。

徒怀万里心，夜梦良劳苦。欲言言向谁，鸡鸣正风雨。
臞庵 其一
释道举（宋代）

竹里蓬茅掩棘扉，主人诗瘦带宽围。种成苜蓿先生饭，制就芙蓉隐者衣。

柳絮春江鱼婢至，荻花秋渚雁奴归。小溪短艇能容我，先向溪隈筑钓矶。
戏简友人二首 其二
俞德邻（宋代）

茅斋蓬鬓静编蒲，谁使担簦问客途。万里晴云离塞雁，一天明客绕枝乌。

羁愁浩渺夜将半，诗思凄凉岁欲徂。却羡故人沉醉处，红楼红粉拥红炉。
皇后阁端午帖子
夏竦（宋代）

迎祥竞献双条达，续寿初缠五色丝。
共仰斋庄隆内训，永观蕃衍藏仙枝。
病中勉送小师往清凉山礼大圣
齐己（唐代）

丰衣足食处莫住，圣迹灵踪好遍寻。

忽遇文殊开慧眼，他年应记老师心。
题绿野亭
张耒（宋代）

渺渺孤亭沧海东，天连平野四无穷。
可须户牖毫端上，自揽山河眼界中。
送刘仲通赴京师
司马光（宋代）

圣朝方考牧，番育寄才能。
屡别良可叹，闲游不复曾。
行尘遵洛汭，朝骑对觚棱。
瀍上秋台迥，归来正好登。
七律回文诗
潘用光（清代）

芳春现瑞兆年丰，景物推详识小童。长路一人行陌北，远山千籁和林中。

苍苍点絮柳烟素，片片飞花杏雨红。桑采正南村女秀，香裙淡色碧飘风。
孤山
张侃（宋代）

先生声名高，引人同吾道。来访孤山师，草木富华藻。

有泉出山罅，碧色巧萦抱。甚欲酌此清，仰天应笑倒。
为施衢州作超览堂诗三首 其三
赵蕃（宋代）

我评信安士，无若捧檄孙。政如卖卜严，势屈蜀郡尊。

堂成为公记，宾主不在言。更有梦得句，真成压玙璠。
寄江东弟兄二首 其二
刘敞（宋代）

却埽与人绝，悲秋惊岁徂。山川举俗异，宇宙此身孤。

吊影临清月，书空向瞑乌。怀归属吾党，浮海待乘桴。
使风
梅尧臣（宋代）

胯下桥南逆水风，十幅蒲帆弯若弓。
淮波带日鱼鳞红，岌岌飞上北斗中。
龟山始撞人定钟，岸草涩涩鸣秋虫。
九日次定国韵
苏轼（宋代）

朝菌无晦朔，蟪蛄疑春秋。
南柯已一世，我眠未转头。
仙人视吾曹，何异蜂蚁稠。
不知蛮触氏，自有两国忧。
我观去来今，未始一念留。
奔驰竟何得，而起无穷羞。
王郎误涉世，屡献久不酬。
黄金散行乐，清诗出穷愁。
俯仰四十年，始知此生浮。
轩裳陈道路，往往儿童收。
封侯起大第，或是君家驺。
似闻负贩人，中有第一流。
炯然径寸珠，藏此百结裘。
意行无车马，倏忽略九州。
邂逅独见之，天与非人谋。
笑我方醉梦，衣冠戏沐猴。
力尽病骐骥，伎穷老伶优。
北山有云根，寸田自可櫌。
会当无何乡，同作逍遥游。
归来城郭是，空有累累丘。
青县道中
刘曰萼（清代）

蓦地新寒雨后生，黄花黄叶水边明。栖烟千点鸦争树，叫月一声雁过城。

远浦湿连村寺晚，片帆归带海云轻。遥看直北长安路，双鬓飘萧十载情。
敬和老人青梅
洪咨夔（宋代）

雪水迎风细作鳞，青青又是故园春。
只知和鼎非凡子，岂料升盘有苦人。
还我核来机转熟，寄渠花去意犹新。
侧生底事摇车颊，空作渔阳一点颦。
满江红　春日雨中登楼作 水调歌头　　夏日课童治园
王慎中（明代）

外物都无累，口腹岂为谋。不勤四体，恐被荷蓧丈人羞。

硗沃先明土性，早晚尤宜气候，种植谱曾收。甘苦分荼荠，薰臭别荃莸。

镵柄锐，台笠博，辘轳道。雨沾烟沐，日出而作入时休。

实颗元因枝王，叶茂须从本壅，此理默堪搜。老圃真吾矣，只愧不如丘。
早春独登天宫阁
白居易（唐代）

天宫日暖阁门开，独上迎春饮一杯。

无限游人遥怪我，缘何最老最先来。
送黄柑与彦孚二首 其一
谢薖（宋代）

残腊才经一番霜，青青三寸作金黄。故园兄弟怀思我，特地分甘到草堂。
隆庭竹至四绝句 其二
洪适（宋代）

竹里巧传幽鸟语，月台高视客星移。乡园何幸立分鼎，鸣鼓铿钟乐圣时。
句
谢希孟（宋代）

艳阳一何好，零落千载冤。
次韵叔才幽居二首 其二
葛胜仲（宋代）

粗才濩落与时乖，湖海幽居一竹斋。月径清游疑不夜，风窗高趣到无怀。

身閒有分白莲社，地禁无心红药阶。只待匡庐官秩满，一章程奏乞残骸。
凤凰台上忆吹箫 再和心斋
江珠（清代）

叠叠云笺，行行鲛颗，令人咄咄书空。把新词吟遍，欲和难工。

剔尽长灯听雨，真负却、作达心胸。一滴滴，声随肠断，泪染绡红。

朦胧。模糊病眼，看五色迷离，头脑冬烘。叹文章有道，何补闺中。

博得一场愁梦，思量著、误学屠龙。空自教，年年纸穴，辛苦雕虫。
夜
汪克宽（元代）

玄观空山静，秋风晚更清。岚光连雾气，松响乱泉声。

竹户流星近，兰阶落叶平。夜寒人不寐，独对一灯明。
为顾备九孝廉寄题补溪芙蓉庄
查礼（清代）

涉江未采江南香，长歌为咏芙蓉庄。芙蓉庄新梅里古，远隔春蓉黄歇墅。

虞山东去补溪西，客来问花先访溪。污泥不染波如划，君家世世原清白。

阳冰作吏在缙云，君家邻县称神君。剧盗就诛同斩草，御史书功上上考。

一麾出守即本州，惜哉未展平生筹。流传别业重乡里，一树相思常结子。

祠堂霜露荐蘋蘩，平泉偶筑尚书园。尚书诗编《红豆集》，不记谁种鹦鹉粒。

转电光阴感岁华，芙蓉仍作故园花，折花笑问芙蓉主，花谱何如治县谱。
和杨铁庵送子监镇之任韵五首 其一
姚勉（宋代）

关西夫子家，清白乃世传。传授已到君，此脉要浑全。

青云开亨衢，况及此妙年。愿言植名节，照映东西川。
送契公自桂阳赴南海
无可（唐代）

南行登岭首，与俗洗烦埃。磬罢孤舟发，禅移积瘴开。

中餐湘鸟下，朝讲海人来。莫便将经卷，炎方去不回。
李士常侍御瓜祝卷次韵 其一
程敏政（明代）

弄璋那惜酒频赊，奇谶新徵李氏瓜。香实下临苔径密，瘦藤纷绕竹棚斜。

歌声久入风人谱，庆泽先归友婿家。闻道诸郎能典谒，款门他日待供茶。
望山作
晁说之（宋代）

望山山在背，不觉首屡回。
策马欲倒行，道路良艰哉。
白云尚相寄，为带山色来。
昨日登临处，今日谁徘徊。
安得玉女水，为我洗尘埃。
不解伴松老，宁忍被鸥猜。
日与物为遘，此眼向谁开。
为广寿长老文杰说嵩溪偈
李涛（唐代）

隔江招手见高亭，来谒嵩溪听水声。
纵是远公今不出，也须强起送渊明。
陶叶渡怀古
盛镛（明代）

桃叶当年此泛舟，名随子敬著千秋。佳人不遇才人赏，空锁深闺到白头。
无悰
弘历（清代）

无悰匪我独无悰，诗里西昆昔有踪。望远升高渺何极，朝云暮有竟难从。

搴帷对处穿林月，欹枕听馀咽藓蛩。乍为新愁到秋切，却牵旧恨入怀重。
秋日江洲有感 其一
孙中凤（清代）

独眺层台上，天空起雁群。孤城淡黄叶，落日傍秋云。

砧杵千家合，风烟万里分。还山悲短发，笳笛夜深闻。
好事近（次梅溪寄别韵）
周密（宋代）

轻翦楚台云，玉影半分秋月。一饷凄凉无语，对残花么蝶。

碧天愁雁不成书，郎意似秋叶。闲展鸳绡残谱，卷泪花双叠。
次初访许子大龙图于东山大乘寺留饮观荔支
李纲（宋代）

物外仙家长自春，隐沦何必为逃秦。祗应榴洞赠花者，便是桃源种树人。

丹荔枝头星灿烂，白云峰顶玉嶙峋。主公留客非无意，端为出山多世尘。
古别离
王郁（金朝）

山腰露蕙含天泪，江林枫叶秋容醉。夫君八月雁门行，碎霜冷印白龙辔。

忆君挑妾初鸣琴，琴中已有白头吟。朝朝暮暮当时事，言之秪足伤人心。

君不见湘妃二女哭舜时，烟筠青玉红珠滋。苍梧人去百想绝，忍教今日生离别。

生离别，情偏重。不及双飞南浦云，落红寂寂春闺梦。
题茅山多叶芍药诗
刘才邵（宋代）

司命霓旌款帝关，司花仙史亦骖鸾。谁人黠似东方朔，偷出名花与世看。
小孤山图（徐贲画，代莘野赋）
杨基（明代）

江流西来如箭急，小姑横截江心立。
桃花水涨势相争，峡口瞿心犹不及。
山神堂堂心胆粗，当时人间伟丈夫。
江头庙里青绫帐，翠靥金钗塑小姑。
重阳不见菊次诸公韵 其四
朱翌（宋代）

菊以黄为正，纷纷祇皂舆。待寒缘耿介，纵老不凋疏。

秋净花如染，时迁水走渠。惟留五字句，能不愧应徐。
简僧求奏望山拄杖
陆游（宋代）

老病龙锺不自持，饱知藤杖可扶衰。
明朝欲入天台去，试就高人乞一枝。
谒金门
何光大（清代）

天似水。池上藕花风起。隔岸垂杨青到地。乱萤飞又止。

露湿玉阑闲倚。人静自生凉意。泛碧沈朱供晚醉。月斜才去睡。
送行可和尚游雁宕
翁森（宋代）

灵运平生屐，如何一瘦藤。
夕阳红叶寺，秋雨白头僧。
阅世三兵火，传心几佛灯。
讵押金还记我，曾向此山登。
送同年孔芷堂农部奉使秦中
董元度（清代）

闻道风清瀚海头，轺车直向古凉州。重臣分陕新开府，星使筹边独倚楼。

日射华峰莲幕晓，月明沙碛玉门秋。知君奏捷长杨日，鲁国儒生万户侯。
水龙吟 余始年二十馀，岁在丁未，与故人东
蔡松年（宋代）

余言，怀卫间风气清淑，物产奇丽，相约他年为终焉之计。尔后事与愿违，遑遑未暇。故其晚年诗曰，梦想淇园上，春林布谷声。又曰，故交半在青云上，乞取淇园作醉乡，盖志此也。东山高情远韵，参之魏晋诸贤而无愧，天下共知之。不幸年逾五十，遂下世，今墓木将拱矣，雅志莫遂，令人短气。余既沈迷簿领，颜鬓苍然，倦游之心弥切。悠悠风尘，少遇会心者，道此真乐。然中年以来，宦游南北，闻客谈个中风物益详熟。顷因公事，亦一过之，盖其地居太行之麓，土温且沃，而无南州卑溽之患。际山多瘦梅修竹，石根沙缝，出泉无数，清莹秀澈若冰玉。稻塍莲荡，香气蒙蒙，连互数十里。又有幽兰瑞香，其他珍木奇卉。举目皆崇山峻岭，烟霏空翠，吞吐飞射，阴晴朝暮，变态百出，真所谓行山阴道中。癸酉岁，遂买田於苏门之下，孙公和邵尧夫之遗迹在焉。将营草堂，以寄馀龄。巾车短艇，偶有清兴，往来不过三数百里，而前之佳境，悉为己有，岂不适哉。但空疏之迹，晚被宠荣，叨陪国论，上恩未报，未敢遽言乞骸。若＊勉驽力，加以数年，庶几早遂麋鹿之性。双清道人田唐卿，清真简秀，有林壑癖，与余作苍烟寂寞之友。而友人杨德茂，博学冲素，游心绘事，暇日商略新意，广远公莲社图，作卧披短轴。感念退休之意，作越调水龙吟以太行之麓清辉，地和气秀名天下。共山沐涧，济源盘谷，端如倒蔗。风物宜人，绿橙霜晓，紫兰清夏。望青帘尽是，长腰玉粒，君莫问、香醪价。我已山前问舍。种溪梅、千株缟夜。风琴月笛，松窗竹径，须君命驾。住世还丹，坐禅方丈，草堂莲社。拣云泉，巧与余心会处，托龙眠画。
秋夜
季步騧（清代）

屋角隐晴月，雨叶含金光。空堂虚无人，蟋蟀鸣长廊。

露草委砌乱，竹风虚檐凉。秋色已不浅，菊英犹未芳。

美人惜时景，深夜徒慨慷。搔首久延伫，薄寒生衣裳。

深意不可道，谁能慰中肠。安得骑黄鹄，相携游巫阳。
送刘昚虚归取宏词解
王昌龄（唐代）

太清闻海鹤，游子引乡眄。声随羽仪远，势与归云便。

青桂春再荣，白云暮来变。迁飞在礼仪，岂复泪如霰。
颂陈浅泉擒寇
黄鉴（宋代）

海龙快马两渠魁，南北郊原尽烬灰。中夜千岩冤鬼哭，三秋万井野棠开。

一从奇计歼元恶，笑踊长歌满钓台。五六年前兵未动，痛思夫子不重来。
赵司法诗集自题近道盖取工部所贻元隐大诗中
乐雷发（宋代）

和遍陶翁饮酒诗，醉笼天地入鸱夷。
细看官爵成何物，肯带奚囊过九疑。
郊庙歌辞。享太庙乐章。肃和
佚名（唐代）

大哉至德，允兹明圣。格于上下，聿遵诚敬。

嘉乐斯登，鸣球以咏。神其降止，式隆景命。
秀野亭观雪
王质（宋代）

不见湘娥十二鬟，谁移白发上青山。云开上界珠宫阙，风堕游仙玉佩环。

洄曲城孤千骑入，山阴兴尽一蓑还。万松岭下寒溪口，遥想梅花露半斑。
用昌甫寄晁于潜诗韵寄之 其一
韩淲（宋代）

相望于潜信宿中，为吟赵句忆坡翁。如今文物依然在，剩欲褰裳一笑同。
昌甫再集横碧 其一
韩淲（宋代）

幽幽溪南山，古寺占岩曲。昔人不可见，佳处欲何属。

素秋集今雨，清昼话前躅。因君重徘徊，煮饼饮醽醁。
题西湖僧房
杨万里（宋代）

竹林深处著禅房，下却疏帘自炷香。
书画随宜遮四壁，闲欹瓦枕小藤床。
姚国秀十咏·梅窗
陈普（宋代）

年年佩温故，先入一枝来。
岁寒吾与女，欲别重徘徊。
白莲
陆龟蒙（唐代）

素蘤多蒙别艳欺，此花端合在瑶池。(端合 一作：真合)
无情有恨何人觉？月晓风清欲堕时。
追挽新永州张奭妻宜人王氏
周必大（宋代）

世系蝉联运紫枢，夫家鳞袭佩铜鱼。
奉先睦族俱难继，焘后劬躬总可书。
身到东南门有烂，年周甲子馈俄虚。
异时追锡鱼轩宠，不及零陵从隼旟。
残句槐花黄
苏轼（宋代）

槐花黄，举子忙；
促织鸣，懒妇惊。
分题得西湖送张亚参公实还浙
倪岳（明代）

西湖清，湖波万顷㴠空明。鸢鱼鸥鹭自出没，芙蓉杨柳交敷荣。

丰乐楼前画船里，散满丰年弦管声。李相遗功存六井，苏守新堤直如绠。

善政应垂千载名，岂为游歌乐风景。使君清操西湖同，使君作宦西湖东。

十年惠泽被民物，湖水迢迢宁有穷。来朝曾踏湖边雪，归去重看湖上月。

好挽天河一问津，星槎早与西湖别。
往年一士夫劝勿作诗作此以晓之 其五
杨爵（明代）

罪人岂是好吟诗，诗是罪人自得时。独咏一声心已解，此身此罪正相宜。
送怀州张从事仲宾
梅尧臣（宋代）

行色在车马，西亭新雨过。
移家从上党，佐幕向三河。
皂荚林初暗，黄粱酒未和。
七贤无复有，旧迹尚应多。
题棺木
王文卿（宋代）

我身是假，松板非真。
牢笼俗眼，跳出红尘。
次袁说友巫山十二峰二十五韵
毋丘恪（宋代）

缣素巧貌溪山姿，宝藏肯笑虎头痴。
何人夜半胠箧去，信为羽化无疑迟。
魏明不惜万夫办，凿山累土夸神奇。
景明突起芳林苑，谷城文石光参差。
叶公好龙广射虎，大方安能不笑之。
至人於物特寓目，远象过眼心弗随。
我公看山正如此，肯趁儿童脚力疲。
胸中五岳镇地轴，眼底三辰昭旂旗。
擢由汉庭龙宠分钺，来抚蜀土初褰帷。
巫山一览窥妙处，写入长歌赓竹枝。
坐令十二峰增重，已觉气压嵩华低。
太室少室敢辈行，小孤大孤何儿嬉。
岱宗日观峻徒尔，昆仑天柱高安为。
出云作雨均有是，泥金镂玉彼一时。
所谓造化一尤物，不在九华真在兹。
中山前言恐遂废，公之妙论已四驰。
半语犹存在公正，蟠胸经济看设施。
要令利济均四海，无间山岩与水湄。
只今苍生方属望，休戚在公颦伸眉。
愿公更为天下重，所养自养观诸颐。
量陂谁复能澂挠，德表居然无磷缁。
岩石巍巍具瞻在，孰不叹仰声噫嘻。
又何必东望瀛，南望嶷，
北有天后之峻岭，西有云表之峨嵋。
与公高名并不朽，配以今日巫山诗。
寄郴阳廖有大
宋无（元代）

远宦身安不，题书沪岁行。
千山万水路，一日九迦肠。
鶗鴃怀春语，蘼芜人梦香。
王孙归未得，归得卜还乡。
感皇恩 元夕后二日，同彦敬郎中饮洪宣慰山园红梅下，得感皇恩二阕 其一
张侃（宋代）

佳处记曾游，十年重到。罨画湖山最春早。红梅几树，一夜东风开了。

矮松修竹外、依然好。

玉色醺酣，香团娇小。消得金尊共倾倒。满怀风味，前度何郎今老。

徘徊疏影里、花应笑。
采桑子·春风不负年年信
晏几道（宋代）

春风不负年年信，
长趁花期。
小锦堂西，
红杏初开第一枝。
碧箫锦曲留人醉，
昨夜归迟。
短恨凭谁，
莺语殷勤月落时。
汶川
顾复初（清代）

绵虒西去导江东，土俗华夷控御同。山色秾堆牛背上，溪声乱入马蹄中。

绳桥官路通区脱，板屋人家似小戎。今日车书皆混一，无人更说赞皇功。
千秋岭 其二
沈与求（宋代）

吴越江南绝壁间，可怜争国似蜗蛮。百年父老陶王化，尚记流传一醉颜。
醉歌赠邹孝忠
敖陶孙（宋代）

老邹草檄如吹律，能令阴谷回阳春。
手提赤心献天了，布衫麻鞋惊市人。
戈船上嘘五里雾，诏发内府捐金银。
进贤冠者不好武，归来结屋看涛云。
却回孤愤与江浪，气压千人万人将。
或时饮就夷门屠，亦有挝掺渔阳唱。
埋名袖手君得辞，行宫今在江这湄。
高帝游魂正思沛，太王有道聊居岐。
一杯属君当起无，能令公喜令公怒。
捽摩青山斩两虎，搜搅中流鹅鹳语。
平生未受哙等伍，图中襃鄂尔如许。
六十小劫胡运去，老上单于公手取。
登城
孔武仲（宋代）

应俗虽劳甚，登高即旷然。
日浓花覆地，春静草连天。
竹坞连山远，湖光带郭偏。
斯官本闲佚，吾政愧烹鲜。
望烂柯山
屈大均（明代）

仙人多善奕，王质此中求。峡东滇黔水，江吞西北流。

花边棋局在，石上斧柯留。不见樵云者，茫茫我欲愁。
哭临漳令王子声 其二
袁宏道（明代）

垂头再哭哭声哑，长夜幽幽悲逝者。破玉锤珠可惜人，天何言哉无知也。

三哭眼酸泪枯欲流不得流，焚香告天愿天为我开咽喉。

颜渊鲁高士，胡为三十一而死休。灵均楚直臣，云何枯槁江潭望君门而媒蹇修。

云何为而投阁，贺何为而赋楼。渴何为而病马，癞何为而疾牛。

龙何愚而触网，鳌何细而随钩。山何卑而成水，海何升而为丘。

圣者不能言，愚者不能忧。释迦与老子，眯矇双白头。

即如王子声，高第十二秋。穷年只淹蹇，低眉拜督邮。

谗言复间之，刺心如戈矛。缠棺布三尺，栖身土一抔。

嗟乎子声，汝生不能一日牙牌黑须拱手长安道，又不能拂衣故园补缀先人草。

万里迢遥魄伴魂，一具瘦骨官送老。福君何其薄，夺君何其早。

和氏空有泣，楚国无以宝。天不平，地不平，吁嗟乎王子声。
四月朔日乡饮于邑董氏之依绿亭口占
陈著（宋代）

道义为乡自不同，肯随流俗唾衰翁。
高谈惊散洗红雨，清饮唤回依绿风。
直欲鸢鱼相上下，那知乌兔有西东。
得閒不乐真堪笑，金谷平泉总是空。
声声慢 橹声
冯煦（清代）

游丝弄暝，波影摇寒，伤春人在兰舟。倦枕重听，无奈梦与云流。

东风一枝正缓，算垂杨、犹学轻柔。凄咽处，带斜阳远水，脉脉悠悠。

记否瞿唐清晓，赋剑南愁句，水调应羞。荡漾如烟，添了隔浦莲讴。

谁招五湖旧隐，倚征篷、欲诉还休。人去也，恁沙边、惊起野鸥。
访詹咫亭先生巢云书院兼呈社中诸友 其三
叶春及（明代）

作吏如吾傲，归耕似尔稀。不因沧海伴，𨚗启白云飞。

倚杖閒花落，开尊急雨飞。尚书期可顾，宿昔自依依。
少稷远访弊庐仍留佳句书此写怀抱不足为报也
刘子翚（宋代）

常嫌门外车，驱驰但扬尘。
今朝故人来，喜听声辚辚。
昔别自梁苑，分飞湘吴闽。
痛心鸣镝祸，事往勿复陈。
共载谐寥閴，分筇上嶙峋。
山川旧赏识，挟友意弥新。
徘徊小精庐，剧谈口翻津。
为言漂荡余，投迹荒寒滨。
夕火斧僧林，朝餐籴邻囷。
官闲非所恨，有禄不济贫。
牢愁写万斛，语壮眉不颦。
定知撑肠书，为君发精神。
调钟尚变哑，画龙孰窥真。
吾闻倜傥才，韬默贵自珍。
量海浚宜广，豪山磨谷磷。
十科世所重，群公谓当仁。
向秋荐牍飞，璧光动高旻。
陈编论糟粕，中有王道谆。
谋国必张国，疗民须活民。
但得君名扬，何异我志伸。
重赠赵给事
钱起（唐代）

久飞鸳掖出时髦，耻负平生稽古劳。玉树满庭家转贵，

云衢独步位初高。能迂驺驭寻蜗舍，不惜瑶华报木桃。

应念潜郎守贫病，常悲休沐对蓬蒿。
答胡仲威
周必大（宋代）

元和颂圣雅平淮，韩柳文章付后来。
联璧照人今粲者，断金定契古谁哉。
白醪劝我频沾醉，青眼逢君肯懒开。
会散东风吹面缬，冻梨忻喜色如孩。
句
卢邕（唐代）

杯浮绿酒邀君醉，笔落红笺写我心。
咏荔枝 其一
区怀年（明代）

芒种家家听子规，邀欢何处柳塘西。香风十里嘘长夏，万簇红云酿火齐。
贫居自述 其二十一
李孔修（明代）

利名不染任闲眠，厨冷于今尚未烟。红日满窗梳白发，清风一枕伴青毡。

绿杨拂槛流莺语，黄菊穿篱蛱蝶翩。稚子不知囊似洗，殷勤来问米柴钱。
和筱岫次韵元微之咏醉十二篇 其二 独醉
孙元衡（清代）

一室酣酣瓮牖春，暖风轻似逐珠尘。有时相劝但孤影，明月入怀吾两人！
落第东归逢僧伯阳
贾岛（唐代）

相逢须语笑，人世别离频。晓至长侵月，思乡动隔春。

见僧心暂静，从俗事多迍。宇宙诗名小，山河客路新。

翠桐犹入爨，清镜未辞尘。逸足思奔骥，随群且退鳞。

宴乖红杏寺，愁在绿杨津。老病难为乐，开眉赖故人。
颂古一百二十一首
释宗杲（宋代）

杨岐一头驴，只有三只脚。
潘阆倒骑归，攧杀黄幡绰。
赋得风生翠竹里应教诗
张正见（南北朝）

金风起燕观，翠竹夹梁池。翻花疑凤下，飏水似龙移。

带露依深叶，飘寒入劲枝。聊因万籁响，讵待伶伦吹。
宿建兴寺
吕人龙（宋代）

路入招提晚更深，万山秋老薄寒生。
芙容枝上无多雨，自把孤怀滴到明。
何生复用涂字韵喜予从东坡游作三篇见寄次韵答之后篇柬刘壮舆 其三
李彭（宋代）

冰玉堂前十国书，君能读之行坦涂。一洗谈天千古舌，吕梁大壑何时枯。

愿君不用校鲁鱼，亦须调笑酒家胡。玉局仙翁无浪语，大禹以来未有渠。
偈颂七十二首
释祖钦（宋代）

当阳拈起足清风，似月团团样不同。
腊月也知无用处，暑天消得打蚊虫。
张功甫许见访以诗坚其约
陆游（宋代）

零落汀蘋露气清，北窗昨夜已秋声。书来屡有入东约，坐上极思虚左迎。

激烈哦诗殷金石，纵横落笔走蛟鲸。吾曹此事期千载，老眼相逢剩要惊。
颂古五十七首
释道昌（宋代）

据款结案，得失过半。
尽力担当，上船离岸。
无不指示汝，擎茶行于食处。
圣解凡情不过来。轩轩头角起风雷。
又次韵杨梅三绝句
史弥宁（宋代）

酿蜜搓成绛雪团，莫嫌风味欠儒酸。
此诗此果君知麽，一样骊珠粲玉盘。
和陈五祠九宫致斋
刘攽（宋代）

帝家三正付惟清，岑寂容台最古厅。长日斋居空旦旦，几年华发欲星星。

霜风洒叶都成赤，篱菊疏花杂间青。多少旧溪招隐兴，暂因釐事绕林坰。
寄内翰王同年
李含章（宋代）

回翔青琐已多时，四海归荣更是谁。
通籍禁中参凤阁，司言天上焕龙墀。
修文礼乐源何大，振笔云雷泽益滋。
若把王褒颂勋业，未如际会遇昌期。
酬黎倅元夕
洪咨夔（宋代）

淡黄巴月护帘栊，随分芙蓉数点红。茶鼎擅场文武火，酒杯争道圣贤中。

小游退舍三边静，甲子占晴二麦丰。乐事赏心无过此，不关花信几番风。
四明狂客
苏轼（宋代）

毫端偶集一微尘，何处溪山非此身。
狂客思归便归去，更求敕赐枉天真。
春暖赠梅喜作二首
陈造（宋代）

晴日烘开栗玉葩，懶随霰雪送年华。
淮乡地冷开虽晚，竟是人间第一花。
试笔偶书二首
曹勋（宋代）

道友山间四散居，忽然相会亦旬余。
直须把盏如村醉，醉后歌欢更自加。